Taxidrywer red man se lewe tydens kapingLouis Fourie en sy kleindogter. Foto: Facebook Louis Fourie van Empangeni in KwaZulu-Natal se lewe is deur ŉ taxibestuurder gered nadat twee mans probeer het om sy motor te kaap. Fourie (53), ŉ DA-raadslid en lid van die provinsiale uitvoerende bestuur, het aan Maroela Media vertel hy het net ná 17:00 in swaar verkeer gesit net voor die M13 vanaf Pinetown. “Een van my agterste vensters was ŉ paar sentimeter oop en ek het uit my motor geklim om die venster op te draai,” het hy gesê. “Ek het terug in my motor geklim en my veiligheidsgordel vasgemaak toe ek skielik voel hoe die koue lem van ŉ mes teen my keel gedruk word.” Twee mans met messe het langs sy motor gestaan en geëis dat hy sy selfoon oorhandig. Fourie het gesê hy het sy selfoon oorhandig en hulle het toe geëis dat hy sy beursie ook aan hulle gee. “Ek het gesê ek het niks geld by my nie en hulle het die motor se deur oopgeruk en my uit die voertuig probeer trek. Omdat my veiligheidsgordel vas was, kon hulle nie daarin slaag nie en daar was ŉ stoeiery. Hulle het heeltyd vir my in Zoeloe gesê ‘Ons sal jou slag’.” Die volgende oomblik het Fourie gesien hoe ŉ man met ŉ vuurwapen uit ŉ minibustaxi klim en nader hardloop. “Op daardie oomblik… ek het nie geweet wat gaan gebeur nie. Ek het nie geweet of hierdie man my gaan skiet of nie. ŉ Mens se hele lewe flits voor jou oë verby,” het ŉ emosionele Fourie gesê. “Ek het aan my kleindogter [wat nou drie maande oud is] gedink. Al wat ek kon dink, is dat ek nie sal sien hoe sy grootword nie.” Die vermeende kapers het die taxibestuurder sien aankom en op die vlug geslaan. Nog twee mans het uit die taxi geklim en Fourie te hulp gesnel. “Hulle het my gehelp om die voertuig van die pad af te trek en by my gesit totdat ek tot verhaal gekom het,” het hy gesê. Volgens Fourie het die realiteit van wat gebeur het hom eers later getref en oorweeg hy om berading te ontvang ná die traumatiese ervaring. “Een ding wat ek net weereens besef het, is dat daar goeie mense en slegte mense is. Daardie dag was daar twee slegtes en drie goeies. Daardie taxibestuurder het sy lewe gewaag om op daardie kapers af te storm en dit net om sy medemens te help. Ek is ongelooflik dankbaar.” Hierdie voorval was die vierde keer wat Fourie deur misdadigers aangeval is. Na ŉ vorige kaping in 1994 het hy in die waakeenheid van die hospitaal opgeëindig, in 2000 is hy met ŉ mes gesteek tydens ŉ roof by ŉ OTM en in 2010 was hy weer ŉ slagoffer van ŉ gewapende roof by sy kantoor. “Die lewe moet maar net aangaan. Jy kan nie op ŉ hopie gaan sit en vergaan nie. Maar ons leef in Suid-Afrika en ŉ mens moet te alle tye waaksaam wees. Moet nie dink dit is net goed wat met ander mense gebeur nie, dit kan enige tyd met jou gebeur,” het hy gesê.